El Campus Dofí encara els últims dies de la present edició
24 de juliol 2024

![](/media/mhzn5xvs/whatsapp-image-2024-07-24-at-12-37-23_c.jpg?width=850&height=637.5)

Els i les participants de la XXII edició del Campus Dofí han rebut este matí la visita de l'alcalde de Sagunt, Darío Moreno; del regidor d'Activitat Física, Salut i Esports, Javier Timón; i del regidor de Platges, Roberto Rovira. La visita ha tingut lloc en el punt nàutic de la platja del Port de Sagunt per a conéixer de primera mà les activitats aquàtiques que s'estan duent a terme al Campus Dofí.

L'Ajuntament de Sagunt organitza el Campus Dofí a través de la regidoria d'Activitat Física, Salut i Esports. La primera etapa del programa va tindre lloc entre el 25 de juny i el 10 de juliol, mentre que la segona etapa s'està desenvolupant des del passat dia 11 i acabarà el 26 de juliol.

![](/media/eeantxt3/whatsapp-image-2024-07-24-at-12-37-24_c.jpg?width=850&height=637.5)

Este programa d'activitats esportives orientat a un públic infantil ha reunit un total de 840 participants, 422 en la primera etapa i 418 en la segona etapa.

L'alcalde de Sagunt, Darío Moreno, ha destacat que Sagunt és una ciutat eminentment marítima: “Per això, les nostres platges i les nostres mars han de jugar un paper imprescindible en totes les activitats que duem a terme, particularment les esportives i les formatives cap als més xicotets i xicotetes”. D'esta manera, Darío Moreno ha acabat afirmant que el Campus Dofí havia de desenvolupar-se a la platja del Port de Sagunt: “Ensenyant sobre surf, però també ensenyant en valors”.

![](/media/o51hzc2i/whatsapp-image-2024-07-24-at-12-39-53_c.jpg?width=850&height=626.9707207207207)

Així mateix, el regidor d'Activitat Física, Salut i Esports, Javier Timón, ha expressat: “Hui hem vingut a visitar el Campus Dofí al punt nàutic, que complementa totes les activitats que es desenvolupen al llarg del Campus. Cal destacar que en estar en període estival són les activitats aquàtiques les que més es valoren per part dels nostres xiquets i les nostres xiquetes”. El regidor de l'Ajuntament de Sagunt ha ressaltat la importància que des de fa ja diversos anys compten amb este punt nàutic per a donar-los l'oportunitat als xiquets i les xiquetes de practicar activitats marítimes i, en este cas, esports de lliscament.

Els xiquets i xiquetes del Campus Dofí d'enguany s'han dividit en 24 grups diferenciats pels següents rangs d'edat: de 3 a 5 anys, de 6 a 8 anys i de 9 a 12 anys. El programa ha comptat amb el treball de 44 monitors i la terapeuta ocupacional del departament d'Activitat Física, Salut i Esports. Com és habitual, esta edició del Campus Dofí està comptant amb servici de piscina, excursions, activitats de pàdel surf i molts altres esports i activitats.

![](/media/5x3imfsv/whatsapp-image-2024-07-24-at-13-04-19-2-_c.jpg?width=850&height=637.5)

*   [](http://www.facebook.com/sharer.php?u=https://aytosagunto.es/va/actualitat/el-campus-dofi-encara-els-ultims-dies-de-la-present-edicio/ "Facebook")
*   [](http://twitter.com/share?url=https://aytosagunto.es/va/actualitat/el-campus-dofi-encara-els-ultims-dies-de-la-present-edicio/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-campus-dofi-encara-els-ultims-dies-de-la-present-edicio/ "Linked In")
*   [](mailto:?body=https://aytosagunto.es/va/actualitat/el-campus-dofi-encara-els-ultims-dies-de-la-present-edicio/)